SKRIFTLIG FORESPØRGSEL E-0080/01

af Camilo Nogueira Román (Verts/ALE) til Kommissionen

(29. januar 2001)

Om: Inddragelse af Galicien i det europæiske jernbanenet for højhastighedstog i perioden 2000-2006

Den 20. december 2000 undertegnede Galiciens provinsstyre, som var repræsenteret ved sin formand, og den spanske stat, som var repræsenteret ved ministeren for indenlandsk udvikling, en samarbejdsaftale, hvori også den offentlige virksomhed RENFE deltog, om bygning og modernisering af et internt højhastighedsnet i Galicien med tilslutning til de jernbanelinjer i Spanien, som er tilsluttet det europæiske net med udgangspunkt i Orense og Valladolid, og med forbindelse til Portugals højhastighedsnet fra kystforbindelsen Coruña-Vigo til Porto og Lissabon. Ifølge dagbladene skulle projekterne forelægges af den spanske regering med henblik på at sikre den nødvendige EU-finansiering; det galiciske provinsstyre havde fastholdt, at budgetperioden skulle være 2000-2006. I går, to uger senere, undertegnede ministeren for indenlandsk udvikling sammen med formændene for provinsstyret i Murcia, Valencia, Castilla-La Mancha og Madrid en anden aftale om bygning af et højhastighedsnet i området Madrid, Albacete, Alicante, Murcia og Valencia, og det blev i denne forbindelse oplyst, at nogle af strækningerne, som var delvist finansieret af EU, allerede ville blive indviet i 2005.

I betragtning af at der allerede er forløbet et år af tidsrummet 2000-2006, som er omfattet af Agenda 2000 for Samhørighedsfonden og strukturfondene, vil Kommissionen da endelig oplyse, hvilke jernbanelinjer på spansk område der vil blive delvist finansieret af EU, og som forventes afsluttet inden for denne syvårige periode? Er højhastighedslinjerne i Galicien også omfattet i denne medfinansiering fra EU, således som de optræder i den aftale, der blev indgået mellem formanden for Galiciens provinsstyre og den spanske minister for indenlandsk udvikling? Er det rigtigt, som oplyst af nogle myndigheder, at anlægget af det galiciske højhastighedsnet vil blive påbegyndt i første halvår af 2001? Er det hensigten, at det galiciske højhastighedsnet skal have international sporvidde?

Svar afgivet på Kommissionens vegne af Michel Barnier

(2. april 2001)

Udvælgelsen af projekter, som samfinansieres under strukturfondene inden for rammerne af de operationelle programmer, er de nationale myndigheders ansvar. Kommissionen underrettes først om, hvilke projekter der er udvalgt, i programmets opfølgningsfase, og udvælgelsen sker efter vedtagelsen af tilføjelsen til den tilsvarende planlægning. Kommissionen kan på nuværende tidspunkt ikke udtale sig om de konkrete aktioner, der vil blive samfinansieret inden for rammerne af det operationelle program for Galicien for perioden 2000-2006.

Den forudgående udvælgelse af projekter, som forelægges Kommissionen til samfinansiering under Samhørighedsfonden, er ligeledes medlemsstatens ansvar alene. Den spanske regering fremlægger regelmæssigt projektforslag for Kommissionen, men har hidtil ikke indsendt nogen ansøgning om samfinansiering af et projekt vedrørende højhastighedstog i Galicien.

I medfør af Rådets direktiv 96/48/EF af 23. juli 1996 om interoperabilitet i det transeuropæiske jernbanesystem for højhastighedstog(1) skal fritrumsprofilen samt sporvidden eller afstanden mellem sporene i forslagene til nye højhastighedslinjer være den samme som det i europæiske jernbanenet.

(1) EFT L 235 af 17.9.1996.